text: 11 Юли 2020 09:03ПУБЛИКУВАНА
  11 Юли 2020 09:03ОБНОВЕНА
  Той предупреди за възможни провокации от страна на ДПС на Росенец
  Христо Иванов осъди полицейското насилие срещу протестиращите вчера и настоя за моменталното изясняване на състоянието на всички задържани и тяхното освобождаване, както и за проверка на поведението на полицаите и наказание за онези, използвали сила извън законовите предели.
  "Очевидно е, че управляващите от ГЕРБ и ДПС са решили да използват провокации и насилие, за да удържат властта си. Вчера Борисов организира контра-манифестация в провокативна близост до протестиращите" - коментира лидерът на "Да, България!" и съпредседател на "Демократична България".
  Иванов уточни, че очаква днес организирането на провокации на Росенец:
  "ДПС събира голяма маса свои активисти с автобуси към летния сарай и явно също ще организира провокативно контра-събитие. В последните дни е издигната незаконна ограда, срещу която пускаме жалба. След провокацията на НСО с опит да спрат навигацията и цялостното поведение на службата в последните дни, е ясно, че тя ще действа като военно крило на ДПС днес".
  Въпреки многократните му опити да получи съдействие от страна на полицията и местната власт в Бургас, те са отказали да се ангажират с организирането накордон, не са дали информация за планираната разстановка на място и не са определили път за преминаване на хората покрай сарая.
  "Не бих се изненадал да има провокатори и различни провокационни действия от страна на НСО и ДПС. Сараите винаги са използвали етническото напрежение като своя легитимация", допълни Иванов.
  Той призова гражданите, решили да посетят Росенец, да не се поддават на провокации и да не се въвличат в агресивни действия:
  "Не бива да им дадем възможност да успеят с планираната си провокация да разиграват "етническата карта"! Отиваме на Росенец като свободни граждани. Независимо от произхода си, всички нормални хора искат правила и законност. България е една за всички!"